Tugir létust og særðust þegar sprengjur sprungu í mosku í Kandahar í Afganistan. Um fimm hundruð manns voru þar við föstudagsbænir.
Að minnsta kosti 32 létust og á sjötta tug særðust þegar sprengjur sprungu í dag í Bibi Fatima moskunni í Kandahar í Afganistan. Á sjötta tug særðust, jafnvel fleiri.
Bibi Fatima moskan er sú stærsta í Kandahar og þar koma síta-múslimar saman til bæna. AFP fréttastofan hefur eftir vitni að það hafi heyrt þrjár sprengjur springa, eina við aðaldyrnar, aðra í suðurenda byggingarinnar og þá þriðju þar sem moskugestir þvo sér áður en þeir ganga til bæna. Öryggissveitir talibana hröðuðu sér á vettvang og lokuðu öllum leiðum frá moskunni.
Flestir eru jafnan við bænahald í ríkjum múslima á föstudögum. Talið er að um fimm hundruð hafi verið í Bibi Fatima moskunni þegar sprengjuárásin var gerð. Allt eins er búist við að manntjón sé meira en gefið hefur verið upp til þessa. Myndir sem birtar hafa verið á samfélagsmiðlum sýna fjölda særðra og látinna á blóðugu gólfi moskunnar.
Fyrir réttri viku sprakk sprengja í þéttskipaðri síta-mosku í borginni Kunduz. Þar létust tugir og á annað hundrað særðust. Vígamenn Íslamska ríkisins í Afganistan lýstu því ódæði á hendur sér. Yfirvöld telja að þeir hafi einnig verið að verki í Kandahar í dag. Hópurinn kallast Islamic State-Khorasan, skammstafað IS-K. Hann hefur látið mikið að sér kveða í baráttunni við talibana frá því að þeir síðarnefndu tóku völdin í Afganistan í síðasta mánuði.
Tugir létust og særðust þegar sprengjur sprungu í mosku í Kandahar í Afganistan. Um fimm hundruð manns voru þar við föstudagsbænir.